വഴികാട്ടാന് അമ്മയില്ല മംഗള തനിയെ കാട്ടിലേക്കു പിച്ചവയ്ക്കും അമ്മക്കടുവ ഉപേക്ഷിച്ചുപോയ കടുവക്കുട്ടി നാളെ കാടു കാണാനിറങ്ങും. പെരിയാര് ടൈഗര് റിസര്വ് സംരക്ഷണച്ചുമതല ഏറ്റെടുത്ത മംഗള എന്ന 10 മാസം പ്രായമുള്ള പെണ് കടുവക്കുട്ടിയെയാണു വേട്ടയാടല് പരിശീലനത്തിന്റെ ഭാഗമായി ആദ്യമായി കാട്ടിലേക്കിറക്കുന്നത്. 2020 നവംബര് 21നാണു മംഗളാദേവി വനമേഖലയില് നിന്ന് 60 ദിവസം പ്രായമായ കടുവക്കുട്ടിയെ വാച്ചര്മാര് കണ്ടെടുത്തത്. മംഗളയെന്ന് പേരിട്ടു. കൈകാലുകള് തളര്ന്ന് അവശനിലയിലായ കടുവക്കുട്ടിയെ തള്ളക്കടുവ ഉപേക്ഷിച്ചതായിരിക്കാമെന്നാണ് വിദഗ്ധരുടെ നിഗമനം. തള്ളക്കടുവയ്ക്കു വേണ്ടി വനത്തില് ക്യാമറ സ്ഥാപിച്ചു തിരച്ചില് നടത്തിയിട്ടും സൂചനയൊന്നും ലഭിച്ചിരുന്നില്ല. കാടുമായി ഇണങ്ങാന് റീവൈല്ഡിങ് എന്ന പരിശീലന രീതിയാണ് അവലംബിക്കുന്നത്. 25 മീറ്റര് നീളവും 25 മീറ്റര് വീതിയുമുള്ള കൂട്ടില് ഇട്ടാണ് കടുവക്കുട്ടിയെ കാട്ടിലേക്ക് ഇറക്കുന്നത്. ജീവനുള്ള ഇരയെ കൂട്ടിലേക്കു തുറന്നുവിടും. കാട്ടില് വലിയ മരങ്ങളും ശുദ്ധജല സ്രോതസ്സുമുള്ള സ്ഥലത്താണ് കൂട് സ്ഥാപിക്കുക. കടുവക്കുട്ടിയെ മറ്റു മൃഗങ്ങള് ആക്രമിക്കാതിരിക്കാന് കൂടിനു ചുറ്റും 10,000 ചതുരശ്ര അടി വേലിയുണ്ട്. നീരീക്ഷണത്തിനായി ക്യാമറകളുണ്ട്. ദക്ഷിണേന്ത്യയില് ആദ്യമായാണ് ഇത്തരത്തില് പരിശീലനം നല്കുന്നത്. പെരിയാര് ടൈഗര് റിസര്വ് ഡപ്യൂട്ടി ഡയറക്ടര് സുനില് ബാബുവിന്റെ നേതൃത്വത്തില് വനംവകുപ്പ് സംഘത്തിന്റെ നിരീക്ഷണത്തിലാണു പരിശീലനം. 50 ലക്ഷത്തോളം രൂപയാണു ചെലവു പ്രതീക്ഷിക്കുന്നത്. സ്വന്തമായി വേട്ടയാടാനും കാടിനോടു ചേര്ന്നുപോകാനുമുള്ള പരിശീലനം കഴിഞ്ഞാല് മംഗളയെ പെരിയാര് ടൈഗര് റിസര്വിലെ ഉള്വനത്തില് തുറന്നുവിടും. റീവൈല്ഡിങ്ങിനായി 2 വര്ഷം വരെ കാട്ടിലെ കൂട്ടില് പരിശീലനം നല്കണമെന്നാണു നാഷനല് ടൈഗര് കണ്സര്വേഷന് അതോറിറ്റിയുടെ മാനദണ്ഡം.